## Els usuaris de TRAM d’Alacant empren huit minuts de mitjana a desplaçar-se des del seu punt d’origen fins a les instal·lacions d’FGV

*** L’arribada a la seua destinació es produïx en 8,22 minuts de mitjana, majoritàriament a peu
* El 53 % dels viatgers accedix a la xarxa de tren i tramvia en un radi de 500 metres**

La mitjana de temps que empren els usuaris de TRAM d’Alacant a desplaçar-se des dels seus diferents punts de partida fins a les estacions i parades del metropolità és de 8,05 minuts, segons les dades arreplegades en l’últim Índex de satisfacció al client (ISC) 2024.

Una vegada efectuat el seu viatge en el tramvia, el trànsit des de les instal·lacions de Ferrocarrils de la Generalitat Valenciana (FGV) fins als seus punts de destinació tenen un interval de temps també inferior als deu minuts, en concret 8,22 minuts de mitjana.

A més, el 53 % dels viatgers de TRAM d’Alacant, més de la mitat, accedix a la xarxa de tren i tramvia en un radi de 500 metres, percentatge que s’amplia fins al 80,7 % si la distància s’engrandix a un quilòmetre.

Segons el mateix estudi, el 94,5 % dels usuaris de TRAM d’Alacant accedix a les estacions i parades a peu, mentres que la resta ho fa utilitzant altres mitjans de transport. Una vegada efectuat el desplaçament en el metropolità, el 95,6 % prosseguix el viatge a la seua destinació caminant.

Este accés a les estacions i parades se sol fer a peu en el 94,5 % dels casos, cosa que significa una mitjana de 7,77 minuts; en patinet, el 3 %, amb 8,71 minuts; amb autobús, el 2,9 %, amb 14,17 minuts de desplaçament; amb cotxe o moto, el 2,7 %, amb 14,17 minuts de temps mitjà; amb tren de rodalia el 0,7 %, amb 51 minuts; amb bicicleta, el 0,3 %, amb 5,75 minuts; i en taxi el 0,1 %, amb 15 minuts de mitjana.

Els temps emprats entre eixir del TRAM d’Alacant i acudir al punt de destinació establixen una mitjana de 7,03 minuts de trajecte a peu en el 95,6 % dels casos; el 2,9 % en patinet, amb 8,17 minuts; el 2,3 % ho fa amb autobús, amb 16,25 minuts; l’1,6 % amb cotxe o moto, amb 36,36 minuts de desplaçament; i el 0,9 % amb bici, amb una mitjana de 6,15 minuts.

**Valoració del servici**

Les persones usuàries han atorgat una valoració de 8,54 punts sobre 10 al servici global de transport que presta Ferrocarrils de la Generalitat Valenciana (FGV) en la xarxa del TRAM d’Alacant, d’acord amb els resultats de l’Índex de satisfacció al client (ISC) 2024.

El percentatge de viatgers que considera “satisfactori” el servici que es presta és del 94,4 %. El percentatge que el qualifica de “normal” és del 3,8 % i tan sols l’1,8 % restant sent “insatisfacció” amb el seu funcionament.

Els aspectes del servici que han rebut millor valoració per part dels clients i clientes són la senyalització (9,12), l’accessibilitat a l’estació (9,11), l’accessibilitat al tren (9,10), el preu (9,01) i la seguretat en el trajecte (9).

Fecha: 20/04/2025